विजयन का दावा- 32 हजार लड़कियों के धर्म परिवर्तन की बात गलत
Bollywood Movie The Kerala Story Controversy - Why Political Parties Demanding Ban On Screening Of the Kerala Story. फिल्म ‘द केरल स्टोरी’ के ट्रेलर का केरल में जमकर विरोध हो रहा है। सत्ता में बैठी CPI(M) और विपक्षी पार्टी कांग्रेस दोनों इसकी स्क्रीनिंग पर बैन लगाने की मांग कर रहे हैं।
केरल में सत्ताधारी CPI (M) और विपक्षी पार्टी कांग्रेस फिल्म ‘द केरल स्टोरी’ पर बैन लगाने की मांग की है। CM पिनाराई विजयन ने फिल्म को संघ परिवार (RSS) की झूठ फैक्ट्री का प्रोडक्ट बताया है। उन्होंने कहा कि इसे राज्य के खिलाफ नफरत फैलाने के मकसद से बनाया गया है।
फिल्म में 32 हजार लड़कियों के धर्म परिवर्तन का दावा
फिल्म ‘द केरल स्टोरी’ के ट्रेलर में दावा किया गया है कि केरल की 32 हजार लड़कियों ने अपना धर्म परिवर्तन कर इस्लाम अपना लिया और आतंकी संगठन ISIS में भर्ती हो गईं। फिल्म में 4 लड़कियों की कहानी दिखाई गई है, जिनका साजिश के तहत ब्रेनवॉश किया गया। बाद में उनका धर्म परिवर्तन करवा कर ISIS के पास भेज दिया गया।
फिल्म में एक्ट्रेस अदा शर्मा ने मुख्य भूमिका निभाई है। इसे सुदीप्तो सेन ने डायरेक्ट किया है और विपुल अमृतलाल शाह ने प्रोड्यूस किया है। फिल्म 5 मई को सिनेमाघरों में रिलीज होगी।
विजयन बोले- 32 हजार महिलाओं का ISIS में शामिल होना सबसे बड़ा झूठ
केरल के मुख्यमंत्री विजयन ने कहा कि संघ परिवार फिल्म और कहानियों के जरिए विभाजन की राजनीति करना चाह रहा है। वह बिना किसी फैक्ट और सबूत के झूठ फैला रहा है। 32 हजार महिलाओं का धर्म परिवर्तन कर ISIS में शामिल होना सबसे बड़ा झूठ है। संघ परिवार केरल में धार्मिक सद्भाव के माहौल को बिगाड़कर सांप्रदायिकता का जहर फैलाना चाहता है।
फ्रीडम ऑफ एक्सप्रेशन झूठी बातें फैलाने का लाइसेंस नहीं
विजयन ने कहा कि जो लोग सिनेमा के जरिए देश में भेदभाव पैदा करना चाहते हैं, उनका पक्ष लेना सही नहीं है। फ्रीडम ऑफ एक्सप्रेशन झूठी बातें और लोगों को बांटने का लाइसेंस नहीं है। लोगों को ऐसे झूठे प्रोपेगैंडा से सावधान रहना चाहिए। हम समाज विरोधी गतिविधि करने वाले लोगों के खिलाफ कानूनी एक्शन लेंगे।
कांग्रेस और इंडियन यूनियन मुस्लिम लीग ने भी किया विरोध
कांग्रेस, CPI (M) की यूथ विंग DYFI और इंडियन यूनियन मुस्लिम लीग (IUML) की यूथ विंग ने फिल्म की स्क्रीनिंग पर बैन लगाने की मांग की है। केरल में विपक्ष के नेता वीडी सतीशन ने इसे समाज को बांटने का संघ परिवार का एजेंडा बताया है।
CPI (M) की यूथ विंग DYFI ने कहा है कि गृह मंत्रालय के इनकार के बावजूद फिल्म लव जिहाद के एजेंडे को सही साबित करना चाहती है। IUML की यूथ विंग ने कहा है कि फिल्म अलग-अलग धर्मों के लोगों के बीच नफरत फैलाना चाहती है।
ईसाई समूह ने किया फिल्म का सपोर्ट
केरल के ईसाई समूह ‘क्रिश्चियन एसोसिएशन एंड एलाइंस फॉर सोशल एक्शन’ (CASA) ने फिल्म का सपोर्ट किया है। उन्होंने कहा है कि ये फिल्म लव जिहाद की सच्चाई को बताती है, जिसने केरल में कई परिवारों को बर्बाद किया है।
'द केरल स्टोरी' फिल्म से जुड़ी ये खबर भी पढ़ें...
कांग्रेस नेता वीडी सतीशन ने कहा- द केरल स्टोरी में गलत फैक्ट, राज्य में नफरत के बीज बोना संघ का एजेंडा
केरल विधानसभा के नेता विपक्ष वीडी सतीशन ने कहा है कि राज्य में ऐसा कुछ भी नहीं हुआ था। फिल्म में दिखाए गए तथ्य गलत हैं। राज्य की छवि बिगाड़ने की कोशिश की जा रही है। पूरी खबर यहां पढ़ें...